**בריאן סמואל אפשטיין** (באנגלית: **Brian Samuel Epstein** ‏; 19 בספטמבר 1934 – 27 באוגוסט 1967), היה איש עסקים בריטי יהודי, אמרגנם של הביטלס ושל להקות ואמנים נוספים מליברפול. נטיות להרס עצמי באופיו החריפו כאשר הפסיקו הביטלס את מסעי ההופעות שלהם, והיו אחת הסיבות למותו, ככל הנראה ממנת יתר של סמים.

קורות חיים
----------

### חיים פרטיים, תחילת הקריירה והצטרפותו לביטלס

סבו היגר לבריטניה מליטא וסבתו מרוסיה.
אפשטיין, בן למשפחה יהודית אמידה מליברפול, השתלב בשנת 1955 בעסקי המשפחה, כמנהל חנות התקליטים "NEMS". תחת ניהולו היצירתי והחדשני, הפכה החנות אחת מחנויות התקליטים המצליחות בליברפול. אפשטיין לא הסתפק בהצלחתו וביקש גם להפוך אמרגן לאחת הלהקות בזירת המוזיקה התוססת של ליברפול. ההזדמנות הגדולה נקרתה לאפשטיין בסוף שנת 1961, כאשר ביקר בחנותו לקוח שביקש לרכוש את התקליטון "My Bonnie" של טוני שרידן והביטלס. תקליטון זה הוקלט אותה שנה בהמבורג, כשהביטלס משמשים להקת ליווי לשרידן. הבקשה עוררה את סקרנותו של אפשטיין, והביאה אותו לבקר בהופעה של הלהקה במועדון The Cavern (המערה). אחרי ההופעה נפגש אפשטיין עם חברי הלהקה (אז, עדיין עם המתופף פיט בסט, שהוחלף מאוחר יותר ברינגו סטאר) וזמן קצר אחרי כן הפך לאמרגנה של הלהקה.

### אפשטיין והביטלס

#### שינוי במראה

אפשטיין חולל שינוי דרמטי במראה הלהקה ובצורת הופעתה. הוא הגביל את זמן ההופעה לכחצי שעה, ותבע מחברי הלהקה לשנות את תסרוקתם ולוותר על בגדי העור ומראה ה"טדי בוי" שלהם. במקביל, החל אפשטיין לתור אחר חברת תקליטים שתסכים להחתים את הלהקה על חוזה הקלטות. ניסיונו הראשון, עם חברת "דקה", לא צלח. ניסיון נוסף, בחברת EMI, עלה יפה יותר - אף כי לתפקיד המפיק מונה ג'ורג' מרטין, שעד אז התמחה בעיקר בתקליטי מוזיקה קלאסית והומור.

#### הביטלמניה

הצלחתה האדירה של הביטלס קנתה לאפשטיין שם, והוא הפך, נוסף על הביטלס, אמרגנן של להקות נוספות מליברפול. כישרונו התיאטרלי וחושיו העסקיים החדים כאמרגן סייעו בידו בארגון מסעי ההופעות הארוכים של הביטלס בשנים 1963-1966, במהלכן הופיעו הביטלס מאות פעמים. חוסר ניסיונו, עם זאת, עמד לו לרועץ בכמה וכמה עסקאות של מוצרים נלווים וחוזי תקליטים בארצות הברית. בשנים 1964-1966 נמכרו תקליטים ומוצרים נלווים במיליארדי דולרים (בערכים של היום), אך הביטלס הפיקו מכך רק הכנסות זעומות.

#### שנותיו האחרונות ומותו

בהדרגה מאסו חברי הביטלס בהופעות ובסתיו 1966 חדלו מהופעות חיות לחלוטין והתמקדו בהקלטות. מצב זה הותיר את אפשטיין חרד למעמדו כאמרגן הלהקה, לקראת מועד חידוש חוזהו עם חבריה. ב-27 באוגוסט 1967, כאשר הביטלס שהו בצפון אנגליה במחיצת המהרישי - מסעם הראשון כלהקה בלי ליווי של אפשטיין - נמצא אפשטיין מת בביתו שבלונדון, בעקבות נטילת מנת יתר של ברביטורט, חומר הרדמה ששימש בעבר גם כגלולת שינה והרגעה וכסם פנאי.

אפשטיין עירב שתיית אלכוהול ונטילת גלולות השינה במינון שייתכן והיה שגרתי עבורו, אך השילוב עם האלכוהול הפחית את סיבולת הגוף שלו לברביטורט והמינון הפך למנת יתר קטלנית. חוקר מקרי המוות קבע שמותו של אפשטיין היה תאונה.

### חיים אישיים

אפשטיין היה הומוסקסואל, ונטייתו המינית הייתה ידועה לכל מכריו, אף כי לא זכתה לפרסום בחייו. בכמה ספרים על הביטלס נטען כי אפשטיין נמשך לחבר הלהקה ג'ון לנון, וכי משיכה זו הייתה אחד המניעים לרצונו להפוך לאמרגן הלהקה. טענה זו הובילה גם לפרסומים על קשר הומוסקסואלי בינו לבין לנון, אך לקשר זה לא נמצאו תימוכין עובדתיים של ממש. אפשטיין החל להשתמש בסמים ממריצים כבר מראשית הקריירה שלו כאמרגן. רוב הסמים הממריצים היו אז חוקיים והשימוש בהם היה מקובל מאוד (הביטלס צרכו סמים ממריצים דרך קבע בהופעותיהם). מאוחר יותר התנסה אפשטיין גם בסמים קלים וככל הנראה גם בסמים קשים יותר, כהרואין וקוקאין.

ראו גם
------

* בילי ג'יי קריימר והדקוטות - להקה שייצג אפשטיין.
* ג'ון בנקס - המרסיביטס, להקה שייצג אפשטיין.

קישורים חיצוניים
----------------

ויקישיתוף מדיה וקבצים בנושא **בריאן אפשטיין** בוויקישיתוף
* אתר האינטרנט הרשמי של בריאן אפשטיין

* בריאן אפשטיין, במסד הנתונים הקולנועיים IMDb (באנגלית)

* בריאן אפשטיין, באתר Rotten Tomatoes (באנגלית)

* בריאן אפשטיין, באתר AllMusic (באנגלית)

* בריאן אפשטיין, באתר MusicBrainz (באנגלית)

* בריאן אפשטיין, באתר Discogs (באנגלית)
* בריאן אפשטיין, באתר "Find a Grave" (באנגלית)

* חייו וחיי האהבה של בריאן אפשטיין בפודקאסט "ביטלמניה"

* אורי לוטן, אנדרטת זיכרון לחייל האלמוני, באתר nrg‏, 4 בנובמבר 2004
* Glenn Frankel, Nowhere Man The Washington Post, August 26, 2007
* י. פינקלסטון, בריאן אפשטיין מת: "חיפושית הקצב החמישית", מעריב, 28 באוגוסט 1967

הערות שוליים
------------

1. ↑  Brian Epstein died from 'incautious overdose' of drug, says Coroner, *Glasgow Herald*, ‏9 בספטמבר 1967

| הביטלס |
| --- |
| ג'ון לנון • פול מקרטני • ג'ורג' האריסון • רינגו סטאר |
| פיט בסט • סטיוארט סאטקליף • לנון-מקרטני |
| אלבומי אולפן | Please Please Me‏ (1963) • With the beatles‏ (1963) • A Hard Day's Night‏ (1964) • Beatles for Sale‏ (1964) • !Help‏ (1965) • Rubber Soul‏ (1965) • Revolver‏ (1966) • Sgt. Pepper's Lonely Hearts Club Band‏ (1967) • Magical Mystery Tour‏ (1967) • The Beatles‏ (1968) • Yellow Submarine‏ (1969) • Abbey Road‏ (1969) • Let It Be‏ (1970) |
| סרטים | ‏A Hard Day's Night‏ (1964) • !Help‏ (1965) • Magical Mystery Tour ‏(1967) • Yellow Submarine ‏ (1968) • Let It Be ‏(1970) • The Beatles: Get Back ‏(2021) |
| הנהלה | אלן ויליאמס • בריאן אפשטיין • אלן קליין • אפל רקורדס |
| הפקה | ג'ורג' מרטין • ג'ף אמריק • פיל ספקטור • נורמן סמית' • אלן פרסונס • אולפני אבי רוד |
| ערכים נוספים |
|  | The Quarrymen • ביטלמניה • ריצ'רד לסטר • תאוריית הקשר על מותו של פול מקרטני • מסע הקסם המסתורי • קלאוס פורמן • יוקו אונו • אנתולוגיה • רצח ג'ון לנון • LOVE • פיליפ נורמן • סיד ברנשטיין • החיפושית החמישית • הופעת הביטלס על הגג • פירוק הביטלס |
| דיסקוגרפיה של הביטלס • שירי הביטלס |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260843505171
* BNE: XX1530777
* BnF: cb14457255z (data)
* GND: 118907743
* ISNI: 0000 0000 8182 049X
* LCCN: n86858485
* MusicBrainz: 0ba4cc10-2563-446a-8fb7-9c9521f16ede
* NDL: 00620637
* NKC: js20030922002
* NLP: a0000002592231
* NTA: 075107341
* SNAC: w64p3zb5
* SUDOC: 073922862
* VIAF: 114024007
* WorldCat: lccn-n86858485

 |